Oslo-disco

Oslo-disco er betegnelsen på en elektronisk dansemusikk-miljø som oppstod i Oslo på begynnelsen av 2000-tallet, hvor et klubbmiljø ledet av Prins Thomas, Lindstrøm og Todd Terje ga ut plater som fikk merkelapper som «space disco», «kosmisk disko», «skjeggdisko», «fjorddisko» eller bare «Oslo-disco».

I tillegg til Prins Thomas, Lindstrøm og Todd Terje består miljøet av produsenter og DJ-er som Pål «Strangefruit» Nyhus, Olle Abstract, Rune Lindbæk, Blackbelt Andersen, Magnus International, Espen Haa, Marius Våreid, Jarle Bråthen, Ytre Rymden Dansskola, diskJokke, Dølle Jølle, Telephones, Chmmr, Øyvind Morken, Tarjei Nygård og André Bratten.

Sentrale plateselskaper på scenen er Full Pupp (som eies av Prins Thomas), Feedelity Recordings (som eies av Lindstrøm), Smalltown Supersound, Beatservice Records og Untz Untz Records.

Utgivelsene på scenen omtales som eklektiske variasjoner over house, techno og nu-disco.

Utvalgte utgivelser 
I 2003 ga Lindstrøm ut singelen «Music in my mind» på hans eget plateselskap Feedelity Records, som han startet fordi ingen andre ville gi ut musikken hans.

I 2004 ga Todd Terje ut singelen «Eurodans» på det britiske plateselskapet Soul Jazz Records. Ryktene sier at bare 60 kopier ble trykket før han avbrøt avtalen med plateselskapet på grunn av uenigheter i avtalebetingelsene.

I 2005 ga det norske plateselskapet Beatservice Records ga ut samlealbumet Prima Norsk 3. Prins Thomas startet plateselskapet Full Pupp for å fronte den voksende norske klubbscenen. Den første singelen på Full Pupp var Todd Terjes «Mjøndalen Diskoklubb». Todd Terjes «Eurodans» ble relansert senere samme år på samme plateselskap. Lindstrøm ga ut «I Feel Space» på Feedelity Recordings. Lindstrøm & Prins Thomas ga ut Lindstrøm & Prins Thomas på det belgiske plateselskapet Eskimo Recordings. .

I 2006 ga Magnus International ut singelen «Kosmetisk» på Full Pupp.

I 2007 albumdebuterte diskJokke med Staying In på det norske plateselskapet Smalltown Supersound.

I 2008 ga Full Pupp ut samleskiven Full Pupp Presents The Greatest Tits Vol. 1.

I 2009 albumdebuterte produsentduoen Ytre Rymden Dansskola med den selvtitulerte Ytre Rymden Dansskola på Full Pupp. Lindstrøm og Christabelle lanserte albumet Real Life is No Cool på Smalltown Supersound.

I 2010 albumdebuterte Prins Thomas og Blackbelt Andersen med henholdsvis Prins Thomas og Blackbelt Andersen, begge gitt ut på Full Pupp. Telephones slapp singelen «Kanal» / «Turkis» på samme selskap.

I 2011 ga Marius Våreid ut debutalbumet Telemark på Full Pupp.

I 2012 ga Todd Terje ut EP-en It's the Arps på Smalltown Supersound. EP-en inneholdt låta «Inspector Norse», som ble en klubbhit verden over.

I 2013 ga André Bratten ut debutalbumet Be A Man You Ant på Full Pupp. Øyvind Morken singeldebuterte med «Kakemonsteret» samme sted.

I 2014 albumdebuterte Todd Terje med It's Album Time på hans eget plateselskap Olsen. I forbindelse med plateselskapets tiårsjubileum lanserte Full Pupp samleskiven 10 Years Of Full Pupp.

Referanser

Kilder 
 Beate Grøndahl (25. januar 2008).  «Nydisco, spacedisco, skjeggdisco, Oslodisco», NRK Lydverket (hørt 1. november 2013)
 Adrian McCavour (12. mai 2014). «Norway's Electronic Music Origins», DJ Broadcast (lest 12. mai 2014)
 Bernt Erik Pedersen (25. november 2008). «Full Pupp - hvem er hvem?», Dagsavisen.no (lest 4. november 2013)
 Bernt Erik Pedersen (27. april 2010). «Her er Oslos disco-sjefer», Dagsavisen.no (lest 1. november 2013)
 Chal Ravens (27. august 2014). «A Decade of Space Disco: What's eating Oslo's club scene?», Factmag.com

Elektronisk musikk
Musikk i Oslo